**Noteikumu projekta „Grozījumi Ministru kabineta 2013.gada 21.maija noteikumos Nr.255 „Kārtība, kādā reģistrējamas, novērtējamas, izmantojamas un izpērkamas diplomātiskās dāvanas un dāvanas, kas pieņemtas, pildot valsts amatpersonas pienākumus, un kas ir valsts vai pašvaldības institūcijas īpašums“ sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
|  1. |  Pamatojums | Likuma „Par interešu konflikta novēršanu valsts amatpersonu darbībā” 13.1 panta piektā daļa. |
|  2. |  Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 2015.gada 1.janvārī stājās spēkā grozījumi likumā „Par interešu konflikta novēršanu valsts amatpersonu darbībā” (turpmāk – Likums). Likuma 13.1 panta piektajā daļā Ministru kabinetam ir dots pilnvarojums izdot kārtību, kādā reģistrējamas, novērtējamas, izmantojamas un izpērkamas diplomātiskās dāvanas,un dāvanas, kas pieņemtas, pildot valsts amatpersonas pienākumus, un kas saskaņā ar Likumu ir publiskas personas institūcijas īpašums. Ar veiktajiem grozījumiem pilnvarojuma normā vārdi „valsts vai pašvaldības” tiek aizstāti ar vārdiem „publiskas personas”, tādējādi saskaņojot Likumā, Valsts pārvaldes iekārtas likumā, Publiskas personas mantas atsavināšanas likumā un citos normatīvajos aktos lietoto terminoloģiju. Likumdevēja veiktais labojums Likuma vienībā (13.1 panta piektajā daļā) pēc būtības saglabā izpildvarai doto deleģējumu un Ministru kabineta noteikumu izdošanas un spēkā esības tiesiskais pamats nezūd.Ministru kabineta 2013.gada 21.maija noteikumu Nr.255 „Kārtība, kādā reģistrējamas, novērtējamas, izmantojamas un izpērkamas diplomātiskās dāvanas un dāvanas, kas pieņemtas, pildot valsts amatpersonas pienākumus, un kas ir valsts vai pašvaldības institūcijas īpašums” (turpmāk – noteikumi nr.255) nosaukumā un visā tekstā tiek lietoti vārdi, kas ar grozījumu spēkā stāšanās dienu vairs gramatiski un atsevišķos gadījumos arī satura ziņā neatbildīs Likumā lietotai terminoloģijai, kā, piemēram, vārdi „valsts vai pašvaldības īpašums” (1.punkts), „valstij vai pašvaldībai piederošo kapitāla daļu turētājs” (2.7.apakšpunkts), „valsts vai pašvaldības institūcija” (20.2.apakšpunkts). Tādējādi, lai nodrošinātu zemāka normatīvā akta atbilstību Likumam, ir veicami atbilstoši grozījumi noteikumos nr.255, visā tekstā (izņemot 2.8.apakšpunktu) aizstājot vārdus „valsts vai pašvaldība” (attiecīgā locījumā) ar vārdiem „publiska persona” (attiecīgā locījumā). Vienlaikus ar grozījumiem Likuma 1.panta 8.punktā likumdevējs paplašina publiskas personas institūciju loku, proti, tajā papildus iekļaujot kapitālsabiedrību, kurā publiskas personas daļa pamatkapitālā atsevišķi vai kopumā pārsniedz 50 procentus vai kurā publiskai personai ir cita veida izšķirošā ietekme atbilstoši [Koncernu likumam](http://likumi.lv/ta/id/4423-koncernu-likums) (Likuma 1.panta 8.punkta c) apakšpunkts), un kapitālsabiedrību, kurā vienas publiskas personas vai vairāku publisku personu kapitālsabiedrību daļa pamatkapitālā atsevišķi vai kopumā pārsniedz 50 procentus vai kurā vienai publiskai personai vai vairākām publiskām personām ir cita veida izšķirošā ietekme atbilstoši [Koncernu likumam](http://likumi.lv/ta/id/4423-koncernu-likums) (Likuma 1.panta 8.punkta d) apakšpunkts). Ar šādu Likuma labojumu arī noteikumu nr.255 subjektu loks ir paplašināms un dāvanu reģistrēšanas, novērtēšanas un lēmumu par to turpmāku izmantošanu kārtība attiecināma arī uz iepriekšminēto kapitālsabiedrību padomes un valdes locekļiem.Patlaban noteikumu nr.255 2.8.apakšpunkta saturs tikai daļēji atbilst Likuma 1.panta 8.punkta d) apakšpunktam, jo nav iekļauts institūcijas vadītāja pienākums izveidot dāvanu novērtēšanas komisiju saistībā ar dāvanām, ko pieņēmis valdes vai padomes loceklis kapitālsabiedrībā, kurā publiskai personai ir izšķirošā ietekme atbilstoši [Koncernu likumam](http://likumi.lv/ta/id/4423-koncernu-likums). Savukārt attiecībā uz Likuma 1.panta 8.punkta c) apakšpunktu šāda regulējuma vispār nav. Tādējādi noteikumu projekts paredz izteikt jaunā redakcijā noteikumu nr.255 2.8.apakšpunktu, tajā iekļaujot atsauci uz tiem iespējamiem kapitālsabiedrību veidiem (tostarp publiskas personas kapitālsabiedrībām), kuru amatpersonām turpmāk būs jāievēro Likumā noteiktie dāvanu pieņemšanas ierobežojumi.Korupcijas novēršanas un apkarošanas birojs ir konstatējis, ka saskaņā ar Likuma 4.panta pirmās daļas 18.punktu ir vēl viena valsts amatpersonu kategorija, kuras pieņemtās dāvanas ir reģistrējamas, novērtējamas, un nosakāma to turpmāka izmantošana: tie ir kapitālsabiedrību padomes locekļi, kuri pārstāv publiskas personas intereses kapitālsabiedrībās, bet šīs kapitālsabiedrības nav uzskatāmas par publiskas personas institūciju Likuma 1.panta 8.punkta b), c) vai d) apakšpunkta izpratnē. Piemēram, tās ir kapitālsabiedrības, kurās publiskas personas daļa pamatkapitālā (atsevišķi vai kopumā) nepārsniedz 50 procentus, vai kurā publiskai personai nav izšķirošas ietekmes atbilstoši Koncernu likumam. Proti, pamatkapitāla daļas procents nav ietekmējošais faktos, kas nosaka amatpersonas statusu, bet gan pilnvarojums pārstāvēt publiskas personas intereses kapitālsabiedrībā (neatkarīgi no daļas apmēra pamatkapitālā), tādējādi arī šiem padomes locekļiem ir saistoši Likumā noteiktie dāvanu pieņemšanas ierobežojumi. Noteikumu projektā tiek noteikts institūcijas vadītājs, kurš šādos gadījumos izveidos pieņemto dāvanu novērtēšanas komisiju. Kā risinājumu Korupcijas novēršanas un apkarošanas birojs ir izvēlējies tās publiskas personas institūcijas vadītāju, kura pilnvarojusi kapitālsabiedrības padomes locekli pārstāvēt publiskas personas intereses kapitālsabiedrībā, un tamdēļ papildina normatīvo aktu ar atsevišķu prim vienību – 2.8.1apakšpunktu.Papildus Korupcijas novēršanas un apkarošanas birojs norāda, ka, izstrādājot noteikumu projektu, ir ņemts vērā Ministru kabineta 2014.gada 26.augustā apstiprinātā Informatīvā ziņojuma „Priekšlikumi ārējo normatīvo aktu grozījumu skaita apjoma samazināšanai” 2.3.apakšpunkta „Prakses pārskatīšana par Ministru kabineta noteikumu spēkā esamības atzīšanu” ieteikums neizdot no jauna noteikumus, kuros pilnvarojums likumā pēc būtības ir saglabājies. |
|  3. |  Projekta izstrādē iesaistītās institūcijas | Korupcijas novēršanas un apkarošanas birojs |
|  4. |  Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekts attiecas uz visām personām, kuras, pildot valsts amatpersonas pienākumus vai, saņemot diplomātiskās dāvanas, pieņem Likumā norādītās dāvanas. Kā papildu mērķgrupa, kuru turpmāk tieši ietekmēs tiesiskais regulējums, ir Likuma 1.panta 8.punkta c) un d) apakšpunktā minētās publiskas personas institūcijas - kapitālsabiedrību valdes un padomes locekļi, kā arī Likuma 4.panta pirmās daļas 18.punktā minētie padomes locekļi. |
| 2. | Tiesiskā regulējuma ietekme uz tautsaimniecību un administratīvo slogu | Ietekme uz tautsaimniecību netiek prognozēta.Līdz ar pieņemtajiem grozījumiem Likumā administratīvais slogs ir palielinājies tām institūcijām, kuras iepriekš neveica personu saņemto dāvanu reģistrēšanu, t.i., Likuma 1.panta 8.punkta c) un atsevišķām d) apakšpunktā minētajām institūcijām, kā arī tām publiskas personas institūcijām, kuras pilnvarojušas kapitālsabiedrības padomes locekli pārstāvēt publiskas personas intereses kapitālsabiedrībā, kurā publiskas personas daļa pamatkapitālā (atsevišķi vai kopumā) nepārsniedz 50 procentus, vai kurā publiskai personai nav izšķirošas ietekmes atbilstoši Koncernu likumam. Proti, visiem šādu institūciju vadītājiem tagad ir pienākums izveidot valsts amatpersonu pieņemto dāvanu novērtēšanas komisiju, kura reģistrēs, novērtēs un pieņems lēmumu par dāvanu turpmāko izmantošanu. |
| 3. | Administratīvo izmaksu monetārs novērtējums | Noteikumu projektā ietvertajam tiesiskajam regulējumam nav ietekmes uz administratīvajām izmaksām. |
| 4. | Cita informācija | Nav. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Noteikumu projekts un tā anotācija pēc izsludināšanas Valsts sekretāru sanāksmē 2015.gada 8.janvārī ir publiski pieejama Ministru kabineta mājas lapā – sadāļā „Tiesību aktu projekti” (<http://tap.mk.gov.lv/lv/mk/tap/?dateFrom=2014-03-10&dateTo=2015-03-10&text=VSS-26&org=0&area=0&type=0>). |
| 2. | Sabiedrības līdzdalība projekta izstrādē | Projekts šo jomu neskar. |
| 3. | Sabiedrības līdzdalības rezultāti | Projekts šo jomu neskar. |
| 4. | Cita informācija | Papildu sabiedrības līdzdalības un komunikācijas aktivitātes noteikumu projekta izstrādē netika veiktas, jo noteikumu projekts pēc būtības nemaina esošo regulējumu un neievieš jaunas politiskās iniciatīvas, bet nodrošina zemāka normatīvā akta atbilstību Likumam. Vienlaikus Korupcijas novēršanas un apkarošanas birojs norāda, ka sabiedrības līdzdalību likumprojekta „Grozījumi likumā „Par interešu konflikta novēršanu valsts amatpersonu darbībā”” (TA-367; atbalstīts Ministru kabineta 2013.gada 28.maija sēdē), ar kuru paplašina publiskas personas institūciju loku, saskaņošanā nodrošināja Ekonomikas ministrija kā normatīvā akta autors. Šajā gadījumā sabiedrības līdzdalību īstenoja formālās sabiedrības grupas, t.i., Latvijas Tirdzniecības un rūpniecības kamera, Latvijas Darba devēju konfederācija, Sabiedriskās politikas centrs „Providus”, Nacionālā trīspusējā sadarbības padome, Ārvalstu investoru padome Latvijā, Baltijas korporatīvās pārvaldības institūts Latvijā, Latvijas Lielo pilsētu asociācija un Latvijas Pašvaldību savienība. Iebildumus par likumprojektu izteica Latvijas Pašvaldību savienība, savukārt viedokli - Latvijas Lielo pilsētu asociācija. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Visas institūcijas, kurās jāreģistrē personu saņemtās dāvanas saskaņā ar Likumā noteikto. |
| 2. | Projekta izpildes ietekme uz pārvaldes funkcijām un institucionālo struktūruJaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpilde neietekmēs pārvaldes funkcijas vai institucionālo struktūru.Saistībā ar projekta izpildi nav nepieciešams veidot jaunas institūcijas, likvidēt vai reorganizēt esošās.Projekta izpilde neietekmēs institūcijai pieejamos cilvēkresursus. |
| 3. | Cita informācija | Nav. |

*Anotācijas III, IV un V sadaļa – projekts šīs jomas neskar.*

Ministru prezidente L.Straujuma

Vīza: Korupcijas novēršanas un

apkarošanas biroja priekšnieks J.Sreļčenoks

2015.03.20. 11:00

1236

Aļošina 67356165-229

anna.alosina@knab.gov.lv